Facebookis on erinevad ostu-müügi grupid väga populaarsed ja kui viitsimist on, siis saab sealt teenida korraliku kopika. Müüa saab ka erinevates oksjoniportaalides ja mujal internetis.
Tasub teada, et üldiselt kuulub ka müügitehingust saadud tulu maksustamisele. Seda kõigepealt ilmselgelt siis, kui tegeled regulaarse müügiga, mida loetakse ettevõtluseks. Näiteks kui tellid iga kuu Hiinast odavat kaupa ja müüd selle sotsiaalmeedias kõrgema hinnaga maha. Siis pead registreerima ka ettevõtte ja sealt vastavaid makse tasuma.
Kui te ei ole end ettevõtjana registreerinud, aga tegelete siiski ettevõtlusega, kuulub ettevõtlusest saadud tulu maksustamisele kui füüsilise isiku ettevõtlustulu. Tulult arvestatakse nii tulu- kui ka sotsiaalmaks ning kohustusliku kogumispensioni süsteemiga liitunud isiku puhul ka kohustusliku kogumispensioni makse.